35. schôdza NR SR - 10.deň - A. dopoludnia
Dátum: 2025-06-11
Poslanec: Valášek, Tomáš (PS)
Druh vystúpenia: Vystúpenie v rozprave

Vďaka. Nebudem dlho a nerád zneužívam inštitút záverečného slova. Som fanúšikom toho, že ľudia majú mať šancu reagovať na vystúpenia v rozprave, ale keďže neviem, či sa zmestím do dvoch minút, tak som chcel takto, ale nebudem dlho. Chcem len dopovedať pár vecí, ktoré už v časti odzneli od mojich kolegov či Zuzky Števulovej, či Ivana Štefunka, či pána Dubéciho. Pán poslanec Saloň, áno, bolo nám vytknuté, že sme formálne nemenovali žiadne mená. Ako majme rozdiely faktické a iné, ale prosím, bavme sa úprimne. Vy viete, a ak neviete, spýtajte sa pokojne svojich kolegov, ktorí na vyššej úrovni rokujú s opozíciou už vyše roka o vzniku tejto komisie, že tie mená tam sú. Ak máte problémy s konkrétnymi menami, pokojne nám dajte vedieť. My sme formálne nikoho nenominovali presne preto ako pomenoval pán Dubéci, že toto je tak vážna téma, ktorú sme poňali diskrétne asi myslím, že má, že sme nechceli ísť s bubnom na zajace, neposielali sme vám žiadne formálne listy so žiadnymi menami, nerobili sme k tomu tlačové správy. Ak chcete, nech sa páči, poďme touto cestou. Nemyslím si, že sa niekam dopracujeme, ale faktom tiež je, že po roku a pol už nám trošku dochádza trpezlivosť. Lebo teraz už myslím si nie je žiaden dôvod neprísť k záveru, že konáte neúprimne. Keby sa len trochu chcelo, táto komisia už je dávno na svete. Zuzka Števulová, budem s tebou trošku polemizovať. Vážnou nie je správa, ktorú pred sebou máme, vážnou je téma. Tie správy bohužiaľ sú bezobsažné a sú veľmi formálne pre tých, ktorí nás možno počúvajú, teda nie je tu veľa ľudí v galérií, ale tí, čo pozerajú online. Oni sú veľmi formálne práve preto, že Spravodajské služby nám v podstate hovoria, že pokiaľ sa pýtajú len tieto, len tieto výbory, len na základe spomínaného zákona 166, tak nedostanete nič viac ako formálne vykázanie koľko žiadostí bolo položených, koľko žiadostí bolo zamietnutých. A ak chcete skutočnú debatu a skutočnú kontrolu, musíte rozchodiť túto komisiu. Takže preto mám pred sebou tri formálne správy, ktoré zoberieme na svedomie nič, o nič ani o chlp nebudeme múdrejší ani ako opozície ani ako koalícia ani ako národ na základe tých správ, čo dnes berieme na vedomie, pretože Spravodajské služby nám odmietajú dať do nich informácie s tým, že len komisia a iba až bude, keď vznikne komisia sa môžem baviť o reálnej kontrole. Čiže netvárme sa, že tu prebieha systém kontroly nielen v odpočúvaní beriem, ale hlavne v odpočúvaní. Pretože v praxi toto kontrola nie je, toto je čistá formalita. Toto je zadosť učinenie v litere zákona bez toho, aby sme sa dozvedeli čokoľvek užitočného o tom ako odpočúvacie zariadenia reálne používané sú. A pokiaľ teda platí tá výhovorka, že môže to rozlúsknuť len komisia, tak konštatujem, že rok a pol ste mali na vytvorenie tej komisie a nevznikla. Áno, pán poslanec Saloň a iní, nie je to neduch len tejto vlády, už nakoniec to spomenul aj pán poslanec Grendel Gábor nie Gál a viacero ľudí v rozprave, že toto sa ťahá dve volebné obdobia. Ako sa hovorí u nás v Trnave, "two rooms to maker vaits" to, že dvaja ľudia robia niečo zlé, neznamená, že sa to stáva automaticky niečím dobrým. Naopak, je to stále zlý neduch. My sme pri moci neboli, pán Saloň, ani čísla vám nesedia. Ja som bol v koalícií ledva rok nie tri a pol roka. Takže v každom prípade máte tu od nás niekoho, kto nie je spojený s tým čo sa dialo či nedialo v minulosti. Férovú ponuku a úprimnú snahu rozlúsknuť to tak prosím, konajte rovnako. A posledná vec, pán Šuca, píšete a hovoríte, že zásadný problém je, je s tým menovaním ľudí, ktorí nie sú v parlamente a musia mať navyše previerky. No neviem, my sme takých ľudí našli relatívne rýchle a hladko a budem teraz trošku poetický, aj vďaka tomu, že ste vyhodili toľkých ľudí s vysokými previerkami z pozície ministerstva, tak nie sú to desiatky ľudí, ale je relatívne veľa ľudí na trhu mnohí, použijem tento výraz, ktorí majú aj vysoké previerky, aj sa vyznajú v bezpečnostnej problematike, aj sú pripravení do tohto ísť. My v tom problém nevidíme, ale pokiaľ správne rozumiem, tuto predseda Dubéci mi gestik, gestikuláciou povie či sa mýlim alebo nie. Ponúkli sme, že sme ochotní prijať ktorúkoľvek verziu toho zákona, či bez novely, čiže musia tam byť aj ľudia mimo parlamentu alebo s novelou, ktorú predložil mimochodom aj opozičný poslanec ak sa nemýlim, pán Krúpa. Že tam budú len v tej komisii len členovia parlamentu. My sme v pohode s ktoroukoľvek verziou. Máte od nás mená, máte od nás všetky potrebné signály na to, že sme ochotní urobiť všetko preto, aby tá komisia vznikla. Tentokrát je loptička fakt na vašej strane, tu už niet výhovoriek. Tu už sa pasca svojim spôsobom zavrela. Vďaka, to je všetko.